דוד עברי

דוד אלקנה עברי (נולד ב-20 בספטמבר 1934) הוא איש מערכת הביטחון הישראלית. בעבר מפקד חיל האוויר הישראלי, ראש אג"ם, סגן הרמטכ"ל, מנכ"ל משרד הביטחון, שגריר ישראל בארצות הברית, יו"ר התעשייה האווירית, יועץ בכיר לשר הביטחון, ראש המועצה לביטחון לאומי, יו"ר מכון פישר למחקר אסטרטגי אוויר וחלל, נשיא חברת בואינג בישראל וסגן נשיא בואינג העולמית.

ביוגרפיה
עברי נולד בתל אביב, לאברהם ושושנה קרואיז. כשהיה בגיל צעיר עברה משפחתו לגדרה. למד בבית הספר התיכון המאוחד רחובות.

 שירותו הצבאי 
בדצמבר 1952 התגייס לצה"ל, החל בטירונות כללית ומשם עבר לחיל האוויר לקורס טיס מס' 14. שירת כטייס P-51 מוסטנג. בעקבות עסקת הנשק הצ'כוסלובקית-מצרית, נשאר בחיל לשירות קבע, נשלח בשנת 1956 לקורס מדריכי טיסה קרבית בבריטניה, ומונה למדריך בבית הספר לטיסה בתל נוף.

במלחמת סיני שירת כטייס אוראגן, בגיחה הראשונה ליווה את מטוסי הדקוטות שביצעו את ההצנחה במעבר המיתלה, בהמשך תקף את שדה התעופה באל עריש. ב־1957 מונה לסגן מפקד טייסת 113, ב־1960 מונה למפקד טייסת בסיסי בבית הספר לטיסה, בשנת 1961 היה חבר במשלחת חיל האוויר לצרפת לקליטת מטוסי המיראז' 3 ובשנת 1962 מונה לסגן מפקד טייסת מיראז' הראשונה של החיל. בשנת 1963 מונה למפקד טייסת המיסטרים 109, ובשנת 1964 מונה למפקד טייסת 117. בשנת 1966 מונה למפקד בית הספר לטיסה והיה מפקדו הראשון בבסיס חצרים. מ־1968 עד 1970 שימש כראש מחלקת המבצעים בחיל האוויר. במהלך שירותו זכה עברי בצל"ש ראש מחלקת אוויר (מקביל לצל"ש מח"ט) על מבצע חשאי.

במלחמת ששת הימים שירת בהצבת חירום כטייס מיראז' בטייסת 101 וכמפקד טייסת 147 (פוגה מגיסטר) לאחר נפילתם של מפקד הטייסת, רב-סרן אריה בן־אור (אורבך), וסגנו, סרן , בקרבות במלחמה. באוקטובר 1968 מונה לראש ענף אוויר-3 וב-1969 מונה לעוזר ראש מחלקת אוויר למבצעים בדרגת אלוף-משנה. בשנת 1970 מונה למפקד בסיס תל נוף. בשנת 1973 מונה לראש מחלקת אוויר, שהפך ב־1974 ללהק אוויר, כחלק מארגון מחדש של מטה חיל האוויר שבוצע על ידי עברי לאחר מלחמת יום הכיפורים. מ־1975 עד 1977 למד בפקולטה להנדסת אווירונאוטיקה בטכניון. ב־28 באוקטובר 1977 מונה למפקד חיל האוויר וקודם לדרגת אלוף, כשהוא מחליף בתפקיד את בני פלד.

בתקופת כהונתו פונו בסיסי החיל מסיני לנגב, וחיל האוויר השתתף במבצע ליטני בלבנון (1978), בתקיפת הכור הגרעיני בעיראק (מבצע אופרה, 1981), ובמלחמת לבנון הראשונה, ובמסגרתה מבצע ערצב-19 להשמדה של מערך טילי קרקע-אוויר הצפוף של צבא סוריה בבקעת הלבנון. בדצמבר 1982 העביר את הפיקוד על החיל לעמוס לפידות, ופרש מצה"ל.

במשך תקופה קצרה כיהן דוד עברי כיו"ר התעשייה האווירית, ובשנת 1983 חזר לצה"ל ומונה לסגן הרמטכ"ל ולראש אג"ם.

 לאחר שחרורו מצה״ל 
בשנת 1985 מונה ליו"ר התעשייה האווירית, ובשנים 1986–1996 היה מנכ"ל משרד הביטחון. בשנת 1996 מונה לעוזר בכיר לשר הביטחון לנושאים אסטרטגיים. בפברואר 1997 עמד בראש הוועדה שחקרה את תאונת מסוקי היסעור מעל שאר ישוב ("אסון המסוקים"). שימש כראש המועצה לביטחון לאומי החל ממרץ 1999 ועד לינואר 2000, וכשגריר ישראל לארצות הברית בשנים 2000–2002.

עברי הוא יושב ראש מכון פישר למחקר אסטרטגי אוויר וחלל, נשיא חברת בואינג ישראל וסגן נשיא בואינג העולמית. עברי חבר בהנהלת היועצים של העמותה הישראלית להגנה בפני טילים. עמד בראש ועדה לכינון שירות לאומי-אזרחי עליה הוטל להציע מסגרת ותכנים למנהלת השירות.

 הוקרה 
לעברי הוענק עיטור אות לגיון ההצטיינות בדרגת מפקד של ארצות הברית, אות כבוד מהמכון האמריקאי לאווירונאוטיקה ואסטרונאוטיקה, אות כבוד מגרמניה עם כוכב ב-1998, ואות השירות המיוחד (DSO) מנשיא סינגפור.

בישראל הוענק לו ב-1996 תואר דוקטור לשם כבוד מטעם הטכניון, על תרומתו לביטחון ישראל וכלכלתה, וב-1998 קיבל תואר דוקטור לפילוסופיה לשם כבוד מאוניברסיטת בר-אילן. כמו כן קיבל את אות אמיתי (אזרחים למען מנהל תקין וטוהר מידות) על בניית נוהלי מנהל תקין בגופים אותם ניהל, אות העמותה הישראלית להגנה בפני טילים, אות חבר כבוד ברוטרי ואות השרות האזרחי לאומי. ב-2008 זכה בתואר יקיר העיר רמת השרון והוא חתן פרס בגין לשנת התשפ"ג-2022.
ממוזער|הענקת תעודת הוקרה לאלוף דוד עברי מטעם "צוות", ארגון גמלאי צה"ל במלאת לו 90. מעניק – אורי ילוז, ראש סניף צוות רמת השרון

חיים אישיים
עברי מתגורר ברמת השרון, נשוי לעפרה לבית סברדלוב ואב לשלושה בנים. בנו, סרן , היה טייס קרב F-16 שנהרג בתאונת אימונים ב-1987.

 קישורים חיצוניים 

 צל"ש ראש מחלקת אוויר (אל"ם) שהוענק לדוד עברי, באתר הגבורה



 דוד עברי, הקו האדום של ישראל , באתר "ישראל דיפנס",  22 במרץ 2012

 אהרון לפידות, "ההלם שקיבלו הרוסים בעקבות השמדת הטילים, תרם לתהליך שהוביל להתפוררות ברית המועצות", ביטאון חיל האוויר גיליון 118,  דצמבר 1997

 נעמי צורף, האלוף דוד עברי חוגג 80 וממשיך לטוס, באתר חיל האוויר, 4 במרץ 2015
  דוד עברי בשיחה עם דן מרגלית, באתר החינוכית, דצמבר 2015



  - ראיון עם דוד עברי

 הערות שוליים 

קטגוריה:שגרירי ישראל בארצות הברית
קטגוריה:טייסי חיל האוויר הישראלי
קטגוריה:מפקדי בית הספר לטיסה של חיל האוויר
קטגוריה:מפקדי בסיס תל נוף
קטגוריה:מנכ"לים יוצאי שירות קבע בצה"ל
קטגוריה:מנכ"לי משרד הביטחון
קטגוריה:ישראלים מעוטרי אות לגיון ההצטיינות
קטגוריה:מעוטרי צל"ש אלוף
קטגוריה:מפקדי חיל האוויר הישראלי
קטגוריה:ראשי להק האוויר
קטגוריה:סגני רמטכ"ל
קטגוריה:ראשי אג"ם
קטגוריה:אלופי צה"ל
קטגוריה:ראשי המטה לביטחון לאומי
קטגוריה:בוגרי תיכון דה שליט
קטגוריה:בוגרי הטכניון - מכון טכנולוגי לישראל: הנדסת אווירונאוטיקה
קטגוריה:יקירי רמת השרון
קטגוריה:יושבי ראש התעשייה האווירית לישראל
קטגוריה:מקבלי תואר דוקטור לשם כבוד מהטכניון
קטגוריה:אבות שכולים: חללי צה"ל
קטגוריה:בואינג: אישים
קטגוריה:חברי המטה הכללי של צה"ל במלחמת לבנון הראשונה
קטגוריה:חיילי חיל האוויר במלחמת סיני
קטגוריה:חיילי חיל האוויר במלחמת ששת הימים
קטגוריה:חיילי חיל האוויר במלחמת יום הכיפורים
קטגוריה:ישראלים שנולדו ב-1934